**ใบสมัคร การนำเสนอผลงานวิจัย/ R2R**

การประชุมวิชาการทันตสาธารณสุขแห่งชาติ ครั้งที่ 6

“Towards Better Oral Health Throughout the Life Course”

ในระหว่างวันที่ 14 – 16 สิงหาคม 2562

1. **ชื่อเรื่อง** การสำรวจพฤติกรรมและสภาวะทันตสุขภาพเจ้าหน้าที่ โรงพยาบาลเขาวง จังหวัดกาฬสินธุ์

Oral Health Behavior and Status among Staff Members of Khaowong Hospital, Kalasin Province

1. **ชื่อผู้วิจัย** นางสาวเดือนเพ็ญ โสมย์ดวงแก้ว เจ้าพนักงานทันตสาธารณสุข ชำนาญงาน โรงพยาบาล

เขาวง จังหวัดกาฬสินธุ์ โทร 084-4583383

1. **ชื่อผู้นำเสนอผลงาน** นางสาวเดือนเพ็ญ โสมย์ดวงแก้ว เจ้าพนักงานทันตสาธารณสุข ชำนาญงาน โรงพยาบาลเขาวง จังหวัดกาฬสินธุ์ โทร 084-4583383
2. **บทคัดย่อ**

การศึกษานี้มีวัตถุประสงค์เพื่อศึกษาพฤติกรรมและสภาวะทันตสุขภาพของเจ้าหน้าที่ โรงพยาบาลเขาวง จังหวัดกาฬสินธุ์ทำการศึกษาในกลุ่มเจ้าหน้าที่ที่ปฏิบัติงานในโรงพยาบาลเขาวง จำนวน 210 คน เก็บข้อมูลโดยใช้แบบสอบถามพฤติกรรมทันตสุขภาพ แบบตรวจสภาวะช่องปาก และแบบบันทึกการรับบริการทันตกรรม ระหว่างเดือนมกราคมถึงมิถุนายน 2562ผลการศึกษาพบว่า เจ้าหน้าที่ส่วนใหญ่ร้อยละ 75.2 เป็นเพศหญิง อายุเฉลี่ย 38.2 ปี เกินครึ่งหนึ่งมีตำแหน่งพนักงานกระทรวงสาธารณสุขและลูกจ้าง (ร้อยละ 52.9) อายุงานเฉลี่ย 9 ปีเจ้าหน้าที่มีทัศนคติเกี่ยวกับทันตสุขภาพอยู่ในระดับดี (3.98±SD 0.37) และมีพฤติกรรมทันตสุขภาพอยู่ในระดับดี(0.74±SD 0.18)ด้านสภาวะทันตสุขภาพ พบว่า เจ้าหน้าที่มีประสบการณ์โรคฟันถาวรผุร้อยละ 76.5 โดยมีฟันผุที่ยังไม่ได้รักษาร้อยละ 29.5 มีการสูญเสียฟันร้อยละ 44.7 มีฟันอุดร้อยละ 50.8 ค่าเฉลี่ยฟันผุถอนอุด เท่ากับ 3.93 ซี่ต่อคน มีฟันใช้งานอย่างน้อย 24 ซี่ ร้อยละ 97.7 มีฟันใช้งานอย่างน้อย 20 ซี่และคู่สบหลังอย่างน้อย 4 คู่ ร้อยละ 96.9 มีฟันสึกร้อยละ 53.0 โดยมีฟันสึกด้าน cervical มากกว่าด้านอื่นๆค่าเฉลี่ยฟันสึก cervical เท่ากับ 1.41 ซี่ต่อคนมีความจำเป็นต้องอุดฟัน 1 ด้านมากที่สุด คือ ร้อยละ 37.1 รองลงมาคือ อุดฟัน 2 ด้านและ ถอนฟัน และมีสภาวะเหงือกอักเสบร้อยละ 50 จากกิจกรรมการสำรวจดังกล่าวทำให้เจ้าหน้าที่มีการมารับบริการทันตกรรมร้อยละ 62.8 ของเจ้าหน้าที่ทั้งหมด ประเภทสิทธิการรักษาที่พบมากที่สุด คือ ข้าราชการ ร้อยละ 55.3 ประเภทหัตถการที่พบมากที่สุด คือ ขูดหินปูนร้อยละ 69.5 รองลงมา คือ อุดฟันร้อยละ 13.6 โดยมีค่าใช้จ่ายในการรักษารวมทั้งสิ้น 96,350 บาท เฉลี่ย (Mean) 729.9 บาทต่อคน

*คำสำคัญ : พฤติกรรม สภาวะทันตสุขภาพ เจ้าหน้าที่โรงพยาบาล*

1. **บทนำและวัตถุประสงค์**

จากการสำรวจสภาวะทันตสุขภาพแห่งชาติครั้งที่ 8 ประเทศไทย พ.ศ.2560 พบว่ากลุ่มวัยทำงานอายุ35-44 ปี มีปัญหาหลักที่พบคือการสูญเสียฟัน กล่าวคือร้อยละ 85.3 มีการสูญเสียฟันเฉลี่ย 3.6 ซี่/คน โดยมีผู้ที่มีฟันผุที่ยังไม่ได้รับการรักษาร้อยละ 43.3 ซึ่งปัญหาดังกล่าวจะแสดงอาการที่รุนแรงจนเกิดความเจ็บปวดและการสูญเสียฟันในช่วงอายุต่อไปถ้าไม่ได้รับการดูแลรักษาที่เหมาะสมทันเวลา ซึ่งจากงานวิจัยของสุณี วงศ์คงคาเทพ (2558) ที่นำข้อมูลจากการสำรวจอนามัยและสวัสดิการของสำนักงานสถิติแห่งชาติปี 2556 มาวิเคราะห์พบว่ามีเพียงร้อยละ 9.3 ของประชาชนกลุ่มวัยทำงานที่มีการมาใช้บริการทันตกรรม

โรงพยาบาลเขาวงมีเจ้าหน้าที่ปฏิบัติงานซึ่งอยู่ในกลุ่มวัยทำงานจำนวนทั้งสิ้น 210 คน โดยพบว่าในปี 2561มีบุคลากรโรงพยาบาลเขาวงมารับบริการทันตกรรมจำนวน 35 คน คิดเป็นร้อยละ 16.7 ของบุคลากรทั้งหมด เป็นสิทธิข้าราชการร้อยละ 12.4และสิทธิประกันสังคมร้อยละ 4.3ประเภทบริการทันตกรรมที่ได้รับ ได้แก่ขูดหินปูน 14คน(ร้อยละ 40.0)อุดฟัน 8คน (ร้อยละ 22.9) ถอนฟัน 7คน (ร้อยละ 20.0) ครอบฟัน 4คน (ร้อยละ 11.4) และรักษารากฟัน 2 คน (ร้อยละ 5.7)นอกจากนี้โรงพยาบาลก็ยังไม่เคยมีการสำรวจพฤติกรรมและสภาวะทันตสุขภาพของเจ้าหน้าที่มาก่อน ผู้ศึกษาจึงมีความต้องการที่จะสำรวจพฤติกรรมและสภาวะทันตสุขภาพของเจ้าหน้าที่ เพื่อนำข้อมูลไปวางแผนการดูแลรักษาทางทันตกรรมแก่เจ้าหน้าที่ได้อย่างเหมาะสมทันท่วงทีเพื่อลดการสูญเสียฟันในอนาคต

***วัตถุประสงค์การศึกษา***

1. เพื่อศึกษาสภาวะทันตสุขภาพของเจ้าหน้าที่ โรงพยาบาลเขาวง จังหวัดกาฬสินธุ์
2. เพื่อศึกษาทัศนคติและพฤติกรรมทันตสุขภาพของเจ้าหน้าที่ โรงพยาบาลเขาวง จังหวัดกาฬสินธุ์
3. **วิธีการศึกษา**

ประชากร คือ เจ้าหน้าที่ที่ปฏิบัติงานในโรงพยาบาลเขาวง จังหวัดกาฬสินธุ์ จำนวน 210 คน

ระยะเวลาในการศึกษา ระหว่างเดือนมกราคม ถึง มิถุนายน 2562

การดำเนินงาน

1. จัดเตรียมแบบสอบถามพฤติกรรมทันตสุขภาพ แบบบันทึกสภาวะช่องปาก แบบบันทึกการรับบริการทันตกรรมและทำความเข้าใจเกี่ยวกับโครงการแก่เจ้าหน้าที่ในฝ่ายทันตสาธารณสุข
2. ทันตแพทย์ทุกคนในฝ่ายทำความเข้าใจเกี่ยวกับแบบบันทึกสภาวะช่องปากร่วมกัน
3. กำหนดตารางเวลาในการเข้ารับบริการตรวจช่องปากและรับการรักษาทางทันตกรรมของเจ้าหน้าที่ โดยแยกเป็นรายหน่วยงาน วันละ 5-6 คน ในช่วงเดือน มีนาคม-พฤษภาคม 2562
4. ประชาสัมพันธ์โครงการในที่ประชุมกรรมการบริหารโรงพยาบาลและผ่านเสียงตามสายของโรงพยาบาล
5. ส่งแบบสอบถามทัศนคติและพฤติกรรมทันตสุขภาพให้เจ้าหน้าที่ทุกคนตอบ โดยกำหนดให้มีตัวแทนของทุกหน่วยงานทำหน้าที่รวบรวมแบบสอบถามส่งกลับที่กลุ่มงานทันตสาธารณสุข
6. แจ้งเตือนการเข้ารับบริการเป็นรายวันทางไลน์กลุ่มเจ้าหน้าที่โรงพยาบาล
7. เมื่อถึงวันนัดเข้ารับบริการ ทันตแพทย์จะทำการตรวจสภาวะช่องปากตามแบบบันทึกที่ประยุกต์ใช้จากแบบสำรวจสภาวะช่องปากแห่งชาติครั้งที่ 8 และให้การรักษาทันตกรรมตามสภาพปัญหาที่พบสำหรับในรายที่ต้องรักษาต่อเนื่องก็จะทำการนัดรักษาต่อ
8. เจ้าหน้าที่ทุกคนที่เข้ารับบริการ ทำการเขียนชื่อสกุลของตนเองเพื่อใช้จับสลากรางวัลเมื่อเสร็จสิ้นโครงการ
9. นำข้อมูลทัศนคติและพฤติกรรมทันตสุขภาพข้อมูลสภาวะทันตสุขภาพ ข้อมูลการรักษาทันตกรรม มาวิเคราะห์ข้อมูลโดยใช้สถิติเชิงพรรณนาเป็นค่าความถี่ ร้อยละ ค่าเฉลี่ย ส่วนเบี่ยงเบนมาตรฐาน ค่าต่ำสุด ค่าสูงสุด
10. **ผลการศึกษา**

เจ้าหน้าที่โรงพยาบาลมีจำนวน 210 คน มีผู้ตอบแบบสอบถามส่งกลับมา 206 คน คิดเป็นร้อยละ 98.1

***ตารางที่ 1ข้อมูลทั่วไปของเจ้าหน้าที่โรงพยาบาลเขาวงจังหวัดกาฬสินธุ์***

| ข้อมูลทั่วไป | จำนวน | ร้อยละ |
| --- | --- | --- |
| เพศ  ชาย  หญิง  รวม | 51  155  206 | 24.8  75.2  100.0 |
| อายุ(ปี)  21-34ปี  35-44ปี  45-59 ปี  รวม | 86  61  59  206 | 41.7  29.6  28.6  100.0 |
| Mean ± SD = 38.2±9.8 Median (Min-Max) = 37 (21-59) | | |
| สถานภาพสมรส  โสด  สมรส  หม้าย/หย่า/แยก  รวม | 72  118  16  206 | 35.0  57.3  7.7  100.0 |
| แผนก  งานบริการ  งานสนับสนุนบริการ  รวม | 139  67  206 | 67.5  32.5  100.0 |
| ตำแหน่ง  แพทย์/ทันตแพทย์/เภสัชกร  พยาบาล  จนท.อื่นๆ  พกส/ลูกจ้าง  รวม | 11  73  13  109  206 | 5.3  35.5  6.3  52.9  100.0 |
| อายุงาน (ปี)  3เดือน-10 ปี  11-20 ปี  21 ปีขึ้นไป  รวม | 118  43  45  206 | 57.3  20.9  21.8  100.0 |
| Mean ± SD = 11.8± 10.2 Median (Min-Max) = 9 (3 เดือน-35) | | |

จากตารางพบว่า เจ้าหน้าที่ส่วนใหญ่ร้อยละ 75.2 เป็นเพศหญิง ร้อยละ 58.3 มีอายุ 35 ปีขึ้นไป เฉลี่ย 38.2 ปี ร้อยละ 57.3 มีสถานภาพสมรสแล้ว ร้อยละ 67.5 อยู่ในแผนกงานบริการ ร้อยละ 52.9 มีตำแหน่งพนักงานกระทรวงสาธารณสุขและลูกจ้าง และร้อยละ 57.3 มีอายุงานต่ำกว่า 10 ปี เฉลี่ย 9 ปี

***ตารางที่ 2ค่าเฉลี่ย ค่าส่วนเบี่ยงเบนมาตรฐาน และระดับทัศนคติด้านทันตสุขภาพของเจ้าหน้าที่***

| ทัศนคติด้านทันตสุขภาพ | ค่าเฉลี่ย | ค่าเบี่ยงเบนมาตรฐาน | ระดับ |
| --- | --- | --- | --- |
| การแปรงฟันถูกวิธีเป็นเรื่องยาก | 3.66 | 1.03 | ดี |
| การแปรงฟันในที่ทำงานเป็นสิ่งที่น่าอาย | 4.32 | 0.67 | ดีมาก |
| โรคฟันผุเป็นโรคที่ป้องกันได้ | 4.34 | 0.76 | ดีมาก |
| การใช้ไหมขัดฟันเป็นสิ่งจำเป็นในการดูแลสุขภาพช่องปาก | 3.90 | 0.86 | ดี |
| การบ้วนปากอย่างเดียวโดยไม่แปรงฟันก็สามารถกำจัดคราบฟันได้ | 4.06 | 0.97 | ดีมาก |
| การแปรงฟันไม่ถูกวิธีนำไปสู่การเป็นโรคฟันผุ | 4.14 | 0.91 | ดีมาก |
| การไปพบทันตแพทย์เพื่อตรวจฟันเป็นเรื่องยุ่งยาก | 3.50 | 0.98 | ดี |
| การตรวจฟันด้วยตนเองเป็นประจำเป็นสิ่งจำเป็น | 4.16 | 0.65 | ดีมาก |
| ควรไปพบทันตแพทย์เพื่อตรวจฟันอย่างน้อยปีละ 1 ครั้ง | 4.34 | 0.64 | ดีมาก |
| การไปพบทันตแพทย์เพื่อตรวจฟันทำให้เสียค่าใช้จ่ายสูง | 3.30 | 1.01 | ดี |
| โรคเหงือกอักเสบเป็นโรคที่ป้องกันได้ | 4.12 | 0.74 | ดีมาก |
| การมีสุขภาพช่องปากที่ดีเป็นจุดเริ่มต้นของการมีสุขภาพด้านอื่นๆที่ดี | 4.38 | 0.63 | ดีมาก |
| เจ้าหน้าที่ควรเป็นตัวอย่างที่ดีในการดูแลสุขภาพช่องปาก | 4.43 | 0.59 | ดีมาก |
| การมีหินปูนทำให้มีกลิ่นปากเพิ่มมากขึ้น | 4.26 | 0.74 | ดีมาก |
| การสูญเสียฟันเมื่อท่านอายุมากขึ้นเป็นเรื่องธรรมดา | 3.00 | 1.02 | พอใช้ |
| เราไม่จำเป็นต้องแปรงฟันทุกวัน | 4.59 | 0.72 | ดีมาก |
| ท่านมีสุขภาพช่องปากที่ดีอยู่แล้ว | 3.12 | 0.68 | ดี |
| รวม | 3.98 | 0.37 | ดี |

จากตารางพบว่า เจ้าหน้าที่มีทัศนคติด้านทันตสุขภาพในภาพรวมอยู่ในระดับดี เมื่อจำแนกทัศนคติเป็นรายข้อพบว่ามีทัศนคติในระดับดีมากจำนวน 11ข้อ ทัศนคติในระดับดี จำนวน 5 ข้อ และทัศนคติในระดับพอใช้ จำนวน 1 ข้อ คือ การสูญเสียฟันเมื่ออายุมากขึ้นเป็นเรื่องธรรมดา

***ตารางที่ 3 ค่าเฉลี่ย ค่าส่วนเบี่ยงเบนมาตรฐาน และระดับพฤติกรรมทันตสุขภาพของเจ้าหน้าที่***

| พฤติกรรมทันตสุขภาพและการใช้บริการทันตกรรม | ค่าเฉลี่ย | ค่าเบี่ยงเบนมาตรฐาน | ระดับ |
| --- | --- | --- | --- |
| แปรงฟันทุกวันอย่างน้อยวันละ 2 ครั้ง | 0.91 | 0.29 | ดีมาก |
| แปรงฟันก่อนนอนทุกวัน | 0.89 | 0.31 | ดีมาก |
| ระยะเวลาในการแปรงฟันแต่ละครั้งนาน 2 นาทีขึ้นไป | 0.64 | 0.48 | ดี |
| ชนิดของแปรงสีฟันใช้ขนนุ่มปานกลาง | 0.87 | 0.34 | ดีมาก |
| ใช้ยาสีฟันผสมฟลูออไรด์ | 0.90 | 0.30 | ดีมาก |
| ใช้ไหมขัดฟันเป็นอุปกรณ์เสริมในการทำความสะอาดช่องปาก | 0.45 | 0.49 | พอใช้ |
| ไปพบทันตแพทย์อย่างน้อย 1 ครั้งในรอบปีที่ผ่านมา | 0.57 | 0.49 | ดี |
| รวม | 0.74 | 0.18 | ดี |

จากตารางพบว่า เจ้าหน้าที่มีพฤติกรรมทันตสุขภาพในภาพรวมอยู่ในระดับดีเมื่อจำแนกพฤติกรรมเป็นรายข้อ พบว่ามีพฤติกรรมในระดับดีมาก จำนวน 4 ข้อ พฤติกรรมในระดับดี จำนวน 2 ข้อ และพฤติกรรมในระดับพอใช้ จำนวน 1 ข้อ คือ การใช้ไหมขัดฟันเป็นอุปกรณ์เสริมในการทำความสะอาดช่องปาก

**ข้อมูลสภาวะทันตสุขภาพของเจ้าหน้าที่ โรงพยาบาลเขาวง**

***ตารางที่ 4 ร้อยละของผู้มีประสบการณ์โรคฟันถาวรผุ***

|  |  |  |  |  |
| --- | --- | --- | --- | --- |
| ช่วงอายุ | ประสบการณ์โรคฟันถาวรผุ(ร้อยละ) | | | |
| ฟันผุยังไม่ได้รักษา | มีการสูญเสียฟัน | มีฟันอุด | มีฟันผุ ถอน อุด |
| 21-34ปี (N=53) | 34.0 | 47.2 | 52.8 | 75.5 |
| 35ปีขึ้นไป (N=79) | 26.6 | 43.0 | 49.4 | 77.2 |
| รวม (N=132) | 29.5 | 44.7 | 50.8 | 76.5 |

***ตารางที่ 5 ค่าเฉลี่ยซี่ฟันผุ ถอน อุด***

|  |  |  |  |  |  |
| --- | --- | --- | --- | --- | --- |
| ช่วงอายุ | ค่าเฉลี่ยซี่ฟันผุ ถอน อุด(ซี่/คน) | | | | |
| ฟันที่มีในปาก | ฟันผุ | ฟันถอน | ฟันอุด | ฟันผุ ถอน อุด |
| 21-34ปี (N=53) | 28.34 | 0.98 | 1.49 | 1.89 | 4.36 |
| 35ปีขึ้นไป (N=79) | 28.81 | 0.87 | 1.35 | 1.42 | 3.65 |
| รวม (N=132) | 28.62 | 0.92 | 1.41 | 1.61 | 3.93 |

จากตารางพบว่า เจ้าหน้าที่โรงพยาบาลเขาวงมีประสบการณ์โรคฟันถาวรผุร้อยละ 76.5 โดยมีฟันผุที่ยังไม่ได้รักษาร้อยละ 29.5 มีการสูญเสียฟันร้อยละ 44.7 มีฟันอุด ร้อยละ 50.8ค่าเฉลี่ยฟันผุถอนอุด เท่ากับ 3.93 ซี่ต่อคน โดยเป็นค่าเฉลี่ยฟันอุดสูงกว่าค่าเฉลี่ยฟันถอนและค่าเฉลี่ยฟันผุ เมื่อแยกรายกลุ่มอายุ พบว่า กลุ่มอายุ21-34 ปี มีประสบการณ์โรคฟันถาวรผุต่ำกว่ากลุ่มอายุ35 ปีขึ้นไป (ร้อยละ 75.5 และ 77.2 ตามลำดับ)แต่มีค่าเฉลี่ยฟันผุถอนอุดสูงกว่ากลุ่มอายุ 35 ปีขึ้นไป (4.36 และ 3.65 ซี่ต่อคนตามลำดับ)

***ตารางที่ 6 ร้อยละของผู้มีฟันใช้งานไม่น้อยกว่า 24 ซี่ ร้อยละของผู้มีฟันอย่างน้อย 20 ซี่และคู่สบหลังมากกว่าหรือเท่ากับ 4 คู่ และค่าเฉลี่ยคู่สบฟันหลัง***

|  |  |  |  |  |  |
| --- | --- | --- | --- | --- | --- |
| ช่วงอายุ | ฟันใช้งาน และ คู่สบ (ร้อยละ) | | ค่าเฉลี่ยคู่สบฟันหลัง(คู่/คน) | | |
| ฟันใช้งานไม่น้อยกว่า 24 ซี่ | ฟันใช้งานอย่างน้อย 20 ซี่และ  คู่สบหลังมากกว่าหรือเท่ากับ 4 คู่ |
| ขวา | ซ้าย | รวม |
| 21-34ปี (N=53) | 100 | 100 | 3.79 | 3.85 | 7.64 |
| 35ปีขึ้นไป (N=79) | 96.2 | 94.9 | 3.99 | 3.90 | 7.89 |
| รวม (N=132) | 97.7 | 96.9 | 3.91 | 3.88 | 7.79 |

จากตารางพบว่า เจ้าหน้าที่โรงพยาบาลเขาวงมีฟันใช้งานอย่างน้อย 24 ซี่ ร้อยละ 97.7 มีฟันใช้งานอย่างน้อย 20 ซี่และคู่สบหลังอย่างน้อย 4 คู่ ร้อยละ 96.9 ค่าเฉลี่ยคู่สบฟันหลัง 7.79 คู่ต่อคน เมื่อแยกรายกลุ่มอายุ พบว่า กลุ่มอายุ 21-34 ปี มีฟันใช้งานไม่น้อยกว่า 24 ซี่สูงกว่ากลุ่มอายุ 35 ปีขึ้นไป แต่มีค่าเฉลี่ยคู่สบฟันหลังต่ำกว่ากลุ่มอายุ 35 ปีขึ้นไป (7.64 และ 7.89 คู่ต่อคนตามลำดับ)

***ตารางที่ 7 ร้อยละของผู้มีความจำเป็นต้องรับบริการทันตกรรมและค่าเฉลี่ยจำนวนซี่ฟันที่มีความจำเป็นต้องรับบริการ***

| ช่วงอายุ | ความจำเป็นในการรับบริการทันตกรรม  (ร้อยละ) | | | | | ค่าเฉลี่ยซี่ฟันที่จำเป็นต้องได้รับบริการทันตกรรม (ซี่/คน) | | | | | |
| --- | --- | --- | --- | --- | --- | --- | --- | --- | --- | --- | --- |
| อุดฟัน  1 ด้าน | อุดฟัน  2 ด้าน | ครอบฟัน | รักษา  รากฟัน | ถอนฟัน | | อุดฟัน  1 ด้าน | อุดฟัน  2 ด้าน | ครอบฟัน | รักษา  รากฟัน | ถอนฟัน |
| 21-34ปี (N=53) | 30.2 | 20.8 | 1.9 | 1.9 | 24.5 | | 0.70 | 0.42 | 0.02 | 0.02 | 0.40 |
| 35ปีขึ้นไป (N=79) | 41.8 | 20.3 | 11.4 | 7.6 | 17.7 | | 1.66 | 0.37 | 0.19 | 0.09 | 0.32 |
| รวม (N=132) | 37.1 | 20.5 | 7.6 | 5.3 | 20.5 | | 1.27 | 0.39 | 0.12 | 0.06 | 0.35 |

จากตารางพบว่า เจ้าหน้าที่โรงพยาบาลเขาวงมีความจำเป็นในการอุดฟัน 1 ด้านมากที่สุด (ร้อยละ37.1) ค่าเฉลี่ยซี่ฟันที่ต้องอุด 1 ด้าน เท่ากับ 1.27 ซี่ต่อคน รองลงมาคือ อุดฟัน 2 ด้านและ ถอนฟัน (ร้อยละ 20.5 และ 20.5) ค่าเฉลี่ยซี่ฟันที่ต้องอุด 2 ด้าน กับ 0.39 ซี่ต่อคน ค่าเฉลี่ยซี่ฟันที่ต้องถอน เท่ากับ0.35 ซี่ต่อคน เมื่อแยกรายกลุ่มอายุ พบว่าทั้ง 2 กลุ่มอายุ มีความจำเป็นในการอุดฟัน 1 ด้านมากที่สุด (ร้อยละ 30.2 และ 41.8) รองลงมาคือ ความจำเป็นในการถอนฟันในกลุ่มอายุ 21-34 ปี(ร้อยละ 24.5) และมีความจำเป็นในการอุดฟัน2 ด้านในกลุ่มอายุ 35 ปีขึ้นไป (ร้อยละ 20.3)

***ตารางที่ 8 ร้อยละของผู้มีฟันสึกและค่าเฉลี่ยจำนวนซี่ฟันสึก***

|  |  |  |  |  |  |  |  |
| --- | --- | --- | --- | --- | --- | --- | --- |
| ช่วงอายุ | ไม่มีฟันสึก | ร้อยละผู้มีฟันสึก | | | ค่าเฉลี่ยซี่ฟันสึก (ซี่/คน) | | |
| occlusal | incisal | cervical | occlusal | incisal | cervical |
| 21-34ปี (N=53) | 69.8 | 3.8 | 7.5 | 26.4 | 0.17 | 0.11 | 0.81 |
| 35ปีขึ้นไป (N=79) | 41.0 | 21.5 | 6.3 | 45.6 | 0.56 | 0.29 | 1.81 |
| รวม (N=132) | 53.0 | 14.4 | 6.8 | 37.9 | 0.40 | 0.22 | 1.41 |

จากตารางพบว่า เจ้าหน้าที่โรงพยาบาลเขาวงมีฟันสึกร้อยละ 53.0 โดยมีฟันสึกด้าน cervical มากกว่าด้านอื่นๆ ค่าเฉลี่ยฟันสึก cervical ของบุคลากร เท่ากับ 1.41 ซี่ต่อคนเมื่อแยกรายกลุ่มอายุ พบว่ากลุ่มอายุ 35 ปีขึ้นไป มีฟันสึกมากกว่ากลุ่มอายุ 21-34 ปี ซึ่งทั้ง 2 กลุ่มอายุก็มีฟันสึกด้าน cervical มากกว่าด้านอื่นๆเช่นกัน ค่าเฉลี่ยฟันสึกด้าน cervical ของกลุ่มอายุ 21-34 ปี และ 35 ปีขึ้นไปเท่ากับ 1.81 และ 0.81 ซี่ต่อคน

***ตารางที่ 9 ร้อยละของผู้มีเหงือกอักเสบ และค่าเฉลี่ยส่วนของช่องปาก (sextant) ที่มีเหงือกอักเสบ***

| ช่วงอายุ | ร้อยละผู้มีเหงือกอักเสบ | | | | | ค่าเฉลี่ยส่วนของช่องปากที่มีเหงือกอักเสบ | | | | |
| --- | --- | --- | --- | --- | --- | --- | --- | --- | --- | --- |
| ปกติ | มีหินน้ำลาย | มีเลือดออก | มีหินน้ำลายและเลือดออก | Not record | ปกติ | มีหินน้ำลาย | มีเลือดออก | มีหินน้ำลายและเลือดออก | Missing sextant |
| 21-34ปี (N=53) | 9.4 | 41.5 | 7.5 | 41.5 | 0 | 0.31 | 0.16 | 0.30 | 0.23 | 0 |
| 35ปีขึ้นไป (N=79) | 10.1 | 39.2 | 6.3 | 44.3 | 0 | 0.28 | 0.18 | 0.28 | 0.24 | 0.02 |
| รวม (N=132) | 9.8 | 40.2 | 6.8 | 43.2 | 0 | 0.29 | 0.17 | 0.29 | 0.23 | 0.01 |

จากตารางพบว่า เจ้าหน้าที่โรงพยาบาลเขาวงร้อยละ 9.8 มีสภาวะเหงือกปกติ โดยพบสภาวะมีหินน้ำลายและเลือดออกมากที่สุดร้อยละ 43.2 รองลงมาคือ มีหินน้ำลาย ร้อยละ 40.2 พบค่าเฉลี่ยส่วนของช่องปากปกติ 0.29 ส่วน มีเลือดออก 0.29 ส่วน มีหินน้ำลายและเลือกออก 0.23 ส่วน และมีหินน้ำลาย 0.17 ส่วนเมื่อแยกรายกลุ่มอายุ พบว่า กลุ่มอายุ 21-34 ปี มีหินน้ำลายและเลือดออก และ มีหินน้ำลายมากที่สุด คือร้อยละ 41.5 เท่ากัน โดยมีค่าเฉลี่ยส่วนของช่องปากปกติ 0.31 ส่วน และค่าเฉลี่ยมีเลือดออกก 0.30 ส่วน ในกลุ่มอายุ 35 ปีขึ้นไป พบมีหินน้ำลายและเลือดออกมากที่สุด ร้อยละ 44.3 รองลงมาคือมีหินน้ำลาย ร้อยละ 39.2 โดยมีค่าเฉลี่ยส่วนของช่องปากปกติ 0.28 ส่วน เท่ากับค่าเฉลี่ยส่วนของช่องปากที่มีเลือดออก

***ตารางที่ 10 ร้อยละของผู้ใส่ฟันเทียมประเภทต่างๆ***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ช่วงอายุ | Partial denture | | | Full denture | | | PD บน  FD ล่าง | FD บน  PD ล่าง |
| เฉพาะ arch บน | เฉพาะ arch ล่าง | ทั้งบนและล่าง | เฉพาะ arch บน | เฉพาะ arch ล่าง | ทั้งบนและล่าง |
| 21-34ปี (N=53) | 1.9 | 0 | 0 | 0 | 0 | 0 | 0 | 0 |
| 35ปีขึ้นไป (N=79) | 2.5 | 2.5 | 1.3 | 0 | 0 | 0 | 0 | 0 |
| รวม (N=132) | 2.3 | 1.5 | 0.7 | 0 | 0 | 0 | 0 | 0 |

จากตารางพบว่า เจ้าหน้าที่โรงพยาบาลเขาวง ร้อยละ 2.3 ใส่ partial denture บน ร้อยละ 1.5 ใส่ partial denture ล่าง และร้อยละ 0.7 ใส่ partial denture ทั้งบนและล่าง โดยไม่มีการใส่ full denture เลย เมื่อแยกรายกลุ่มอายุ พบว่า กลุ่มอายุ 21-34 ปี ร้อยละ 1.**9** ใส่ partial denture บน ส่วนกลุ่มอายุ 35 ปีขึ้นไป ใส่ partial denture บน ร้อยละ 2.5 ใส่ partial denture ล่าง ร้อยละ 2.5 และ ใส่ partial dentureทั้งบนและล่างร้อยละ 1.3

***ตารางที่ 11 ร้อยละของผู้จำเป็นต้องใส่ฟันเทียมประเภทต่างๆ***

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| ช่วงอายุ | ต้องการ Partial denture | | | ต้องการ Full denture | | | ต้องการซ่อม | | |
| เฉพาะ arch บน | เฉพาะ arch ล่าง | ทั้งบนและล่าง | เฉพาะ arch บน | เฉพาะ arch ล่าง | ทั้งบนและล่าง | เฉพาะ arch บน | เฉพาะ arch ล่าง | ทั้งบนและล่าง |
| 21-34ปี (N=53) | 0 | 0 | 0 | 0 | 0 | 0 | 0 | 0 | 0 |
| 35ปีขึ้นไป (N=79) | 5.1 | 0 | 0 | 0 | 0 | 0 | 0 | 0 | 0 |
| รวม (N=132) | 3.0 | 0 | 0 | 0 | 0 | 0 | 0 | 0 | 0 |

จากตารางพบว่า เจ้าหน้าที่โรงพยาบาลเขาวง ร้อยละ 3.0 มีความต้องการใส่ partial denture บนเท่านั้น โดยทั้งหมดเป็นกลุ่มที่มีอายุ 35 ปีขึ้นไป

**ข้อมูลการรักษาทางทันตกรรมและค่าใช้จ่ายในการรักษาทันตกรรม**

***ตารางที่ 12 ประเภทสิทธิการรักษา ประเภทหัตถการ และค่าใช้จ่ายในการรักษา***

|  |  |  |
| --- | --- | --- |
|  | จำนวน | ร้อยละ |
| ประเภทสิทธิการรักษา (N=132)  ข้าราชการ  ประกันสังคม  บัตรประกันสุขภาพถ้วนหน้า  รวม | 73  57  2  132 | 55.3  43.2  1.5  100 |
| ประเภทหัตถการ (N=154)  ขูดหินปูน  อุดฟัน  ทำฟันปลอม ครอบฟัน  ถอนฟัน  รักษารากฟัน  ผ่าฟันคุด | 107  21  11  8  4  3 | 69.5  13.6  7.1  5.2  2.6  1.9 |
| ค่าใช้จ่ายในการรักษา(บาท)  ค่าใช้จ่ายรวมทั้งสิ้น  Mean ± SD  Median (Min-Max) | 96,350  729.9 ± 775.7  330 (50 – 4,830) | |

จากตารางพบว่า เจ้าหน้าที่โรงพยาบาลเขาวง มารับบริการรักษาทันตกรรมจำนวนทั้งสิ้น 132คน คิดเป็นร้อยละ 62.8ของเจ้าหน้าที่ทั้งหมด ประเภทสิทธิการรักษาที่พบมากที่สุด คือ ข้าราชการ ร้อยละ 55.3ประเภทหัตถการที่พบมากที่สุด คือ ขูดหินปูน ร้อยละ 69.5 รองลงมา คือ อุดฟัน ร้อยละ 13.6โดยมีค่าใช้จ่ายในการรักษารวมทั้งสิ้น 96,350 บาท เฉลี่ย (Mean) 729.9 บาทต่อคน ต่ำสุด 50 บาท สูงสุด 4,830 บาท

**สรุปและข้อเสนอแนะ**

การสำรวจทัศนคติและพฤติกรรมทันตสุขภาพของเจ้าหน้าที่ พบว่า เจ้าหน้าที่มีทัศนคติและพฤติกรรมทันตสุขภาพอยู่ในระดับดี เนื่องจากเจ้าหน้าที่โรงพยาบาลมีการได้รับข้อมูลเกี่ยวกับการดูแลสุขภาพช่องปากจากการให้ทันตสุขศึกษาที่ทางฝ่ายได้จัดทำขึ้น เช่น เสียงตามสายของโรงพยาบาล แผ่นพับและบอร์ดความรู้ จึงอาจส่งผลให้มีทัศนคติและพฤติกรรมทันตสุขภาพที่ดี ด้านสภาวะทันตสุขภาพพบว่า เจ้าหน้าที่มีประสบการณ์โรคฟันถาวรผุร้อยละ 76.5 โดยมีการสูญเสียฟันร้อยละ 44.7มีฟันผุที่ยังไม่ได้รักษาร้อยละ 29.5และมีสภาวะเหงือกอักเสบร้อยละ 50 ซึ่งต่ำกว่าการสำรวจสภาวะทันตสุขภาพแห่งชาติครั้งที่ 8 พ.ศ.2560 ที่พบว่า กลุ่มวัยทำงานร้อยละ 85.3 มีการสูญเสียฟันร้อยละ 43.3มีฟันผุที่ยังไม่ได้รับการรักษาและร้อยละ 62.4 มีสภาวะเหงือกอักเสบ อาจเนื่องจากเจ้าหน้าที่สามารถเข้าถึงบริการทันตกรรมของโรงพยาบาลได้อย่างสะดวกรวดเร็ว ทำให้สามารถมารับการรักษาได้ทันท่วงทีก่อนที่โรคจะลุกลามมากขึ้น เจ้าหน้าที่มีฟันสึกร้อยละ 53.0 โดยมีฟันสึกด้าน cervical มากกว่าด้านอื่นๆอาจเนื่องจากเจ้าหน้าที่ยังมีทักษะการแปรงฟันที่ไม่ถูกวิธีและจากการดำเนินกิจกรรมดังกล่าวทำให้มีเจ้าหน้าที่โรงพยาบาลมารับการรักษาทันตกรรมเพิ่มขึ้นจากร้อยละ 16.6 ในปี 2561 เป็นร้อยละ 62.8 ในปี 2562 โดยมีค่าใช้จ่ายในการรักษารวมทั้งสิ้น 96,350 บาทเพิ่มขึ้นจากปี 2561 ที่มีค่าใช้จ่ายรวมทั้งสิ้น 29,499 บาททั้งนี้เนื่องมาจากทางฝ่ายทันตสาธารณสุขได้มีการประชาสัมพันธ์และติดตามให้เจ้าหน้าที่มารับบริการทันตกรรมในกลุ่มไลน์เจ้าหน้าที่ทุกวัน และมีการสร้างแรงจูงใจในการมารับบริการโดยการจับสลากชิงรางวัลเมื่อเสร็จสิ้นโครงการ ประเภทหัตถการที่พบมากที่สุด คือ ขูดหินน้ำลาย ซึ่งพบร้อยละ 69.5 สอดคล้องกับการศึกษาของวรมน อัครสุต ที่พบว่าประเภทบริการที่วัยทำงานตอนต้น (15-29 ปี) และตอนกลาง (30-44 ปี) ใช้มากที่สุดคือ ขูดหินน้ำลาย (ร้อยละ 29-40) ในขณะที่งานวิจัยของสุณี วงศ์คงคาเทพ (2556) พบว่า วัยทำงานใช้บริการถอนฟันมากที่สุด ร้อยละ 34.8 รองลงมาคือ ขูดหินน้ำลาย/ปริทันต์ ร้อยละ 31.7

*ข้อเสนอแนะ*

1. จากการศึกษาพบว่าเจ้าหน้าที่มีพฤติกรรมใช้ไหมขัดฟันเป็นอุปกรณ์เสริมในการทำความสะอาดช่องปากอยู่ในระดับพอใช้ ส่วนพฤติกรรมข้ออื่นๆ อยู่ในระดับดีและดีมาก ดังนั้นนอกจากการรณรงค์ให้เจ้าหน้าที่มารับการตรวจสุขภาพช่องปากและรับการรักษาแล้วก็ควรมีมาตรการควบคุมป้องกันโรค โดยการให้ความรู้และส่งเสริมให้เจ้าหน้าที่มีการใช้อุปกรณ์เสริมทำความสะอาดซอกฟันเพื่อป้องกันโรคปริทันต์และฟันผุด้านประชิด (proximal caries)
2. จากการศึกษาพบว่า เจ้าหน้าที่มารับบริการร้อยละ 62.8 ซึ่งต่ำกว่าเป้าหมายที่ตั้งไว้ (คือ ร้อยละ 80) ดังนั้นควรมีการศึกษาปัจจัยที่มีผลต่อการรับบริการทันตกรรมของเจ้าหน้าที่โรงพยาบาลทั้งในเชิงปริมาณและเชิงคุณภาพ เพื่อจะได้นำผลการศึกษามาปรับปรุงแก้ไขให้เจ้าหน้าที่มารับบริการได้ตามเป้าหมายที่ตั้งไว้